Στο Παρά 5

Πλοκή

Η σειρά ξεκινά με την πρώτη γνωριμία με τους πέντε ήρωες της ιστορίας δείχνοντας την καθημερινότητά τους: τη Ντάλια, μία πλούσια που μισεί τον πλούτο, όμως ο πατέρας της πέθανε και της άφησε όλα τα χρήματα και τις επιχειρήσεις, αφού ήταν μοναχοπαίδι, το Σπύρο, φοιτητή της λογιστικής που ζει με τη γιαγιά του, Σοφία, αφού οι γονείς του σκοτώθηκαν, ενώ κάθε μέρα στο σπίτι είναι και η καλύτερη φίλη της γιαγιάς του, Θεοπούλα, την Αγγέλα, άνεργη, αφού σε όποια δουλειά πηγαίνει την απωλείουν και αποφασίζει να ασχοληθεί με το ερασιτεχνικό θέατρο, χωρίς να έχει ταλέντο, το Φώτη, ένα αρκετά έξυπνο άτομο που εργάζεται στο κανάλι του πατέρα του, Θωμά, μαζί με τη ξαδέρφη του, Φρίντα και τη Ζουμπουλία, μία χωράτισσα που έρχεται να μείνει με τη συμπεθέρα της, Μαριλενα, για να παρευρεθεί στη δεξίωση που θα κανει, όμως μένει για πάντα μαζί της για να κρατήσει το παιδί, αφού η κόρη της με τον γιο της Μαριλενας πηγαίνουν στην Αμερική για να δουλέψουν. Παράλληλα, ένας από τους πέντε δολοφόνους ενός εγκλήματος που είχε γίνει στη Θεσσαλονίκη πριν από πολλά χρόνια θέλει να σκοτώσει τον υπουργό Ευάγγελο Σταυριανίδη, ο οποίος έχει πολλά στοιχεία για εκείνο το έγκλημα.
Οι πέντε ήρωες και ο υπουργός θα βρεθούν μαζί, σε ένα ξενοδοχείο, ο καθένας για τον δικό του λόγο. Ο Σπύρος για να επισκεφτεί τον θείο του απο την Αμερική, η Αγγέλα, πηγαίνει σε λάθος ξενοδοχείο, ενώ θέλει να πάει σε ένα άλλο για ένα κάστινγκ, η Ζουμπουλία για να παρευρεθεί στη δεξίωση της συμπεθέρας της και ο Φώτης για να πάρει πλάνα από τη δεξίωση, ενώ ο υπουργός είναι καλεσμένος στη δεξίωση. Ξέροντας για τη δεξίωση που θα παρευρεθεί ο υπουργός, ο κακός μαζί με τον βοηθό του Νίκο Καλαθά, αναθέτουν στον σερβιτόρο του μπαρ του ξενοδοχείου να βάλει δηλητήριο στο ποτό του. Τα έξι αυτά άτομα θα βρεθούν "τη λάθος ώρα, στο λάθος μέρος", συγκεκριμένα σε ένα ασανσέρ το οποίο παθαίνει βλάβη και σταματά. Κι ενώ οι κακοί περιμένουν να φύγει από το ξενοδοχείο, να πάει σπίτι του και να πεθάνει εκεί, ο υπουργός αρχίζει να μην αισθάνεται καλά μέσα στο ασανσέρ και αποκαλύπτει στους άλλους πέντε για την δηλητηρίαση.
Οι πέντε αρχίζουν να ανακαλύπτουν   το έγκλημα που εγινε στη Θεσσαλονίκη. Η πεντάδα περνά πολλές στιγμές καλές και κακές και έρχεται αντιμέτωπη με πολλά προβλήματα που καταφέρνει πάντα να ξεπεράσει με δράμα αλλά και με γέλιο. Οι κοντινοί άνθρωποι των πέντε μπλέκονται συχνά στην υπόθεση, κυρίως η Σοφία με τη Θεοπούλα, κάποιες φορές βοηθόντας τους, ενώ κάποιες φορές δυσκολεύοντας τους. Κάποια στιγμή εμφανίζεται η Αμαλία Αντωνοπούλου, ένα μυστηριώδες άτομο που βοηθά πάντα τη πεντάδα, ενώ χαρακτηριστική είναι η προφορά της στο "νι" και το "λι". Επίσης, ανακαλύπτουν ότι στο ασανσέρ δεν ήταν η πρώτη φορά που είχαν συναντηθεί, καθώς παλιότερα, σε ένα αεροπορικό δυστύχημα είχαν χάσει τη ζωή τους συγγενείς και κοντινά άτομα της πεντάδας και είχαν βρεθεί μαζί, χωρίς να γνωριστούν, στο αεροδρόμιο. Στο αεροπορικό δυστύχημα είχαν χάσει τη ζωή τους οι γονείς του Σπύρου, η μητέρα και η αδελφή του Φώτη, ο πατέρας της Αγγέλας, ο σύζυγος της Ζουμπουλίας και ο σύμβουλος της Ντάλιας, με τον οποίο διατηρούσε και σχέση. Και τότε είναι η μία από τις δύο φορές που η πεντάδα χωρίζεται, πιστεύοντας ότι η συνάντηση ήταν σημαδιακή. Όμως, ενώνονται ξανά και συνεχίζουν τις έρευνές τους και πάλι με δυσκολίες, καλές και κακές στιγμές. Σιγά - σιγά αρχίζουν να ανακαλύπτουν τους πέντε δολοφόνους με πολλές σημαντικές και δύσκολες αποστολές. 
Κάποια στιγμή, ο σύμβουλος της Ντάλιας, Αλέξης, θα αποκαλύψει στους υπόλοιπους τέσσερις ότι για το αεροπορικό δυστυχημα ευθύνεται ο πατέρας της Ντάλιας και αυτοί, στενοχωρημένοι, την κάνουν πέρα. Όμως ξαναενωνονται και τελειώνουν τις αποστολές. 
Ο ένας δολοφόνος που έχει φύγει στο εξωτερικό εντοπιζεται και συλλαμβανεται, οι άλλοι δύο έχουν πεθάνει, ο άλλος ζεί, αλλά χωρίζει με τη γυναίκα του και απομακρύνεται από τα παιδιά του και ο τελευταίος αυτοκτονεί, ενώ οι δύο κακοί - βοηθοί μπαίνουν στη φυλακή.
Στο τελευταίο επεισόδιο, έρχονται τέσσερεις αποχωρισμοί, δύο λυπητεροί, ένας σοβαρός κι ένας αστείος. Ο Αλέξης φεύγει από την Ελλάδα, αφού έχει πάρει δουλειά στο εξωτερικό, η γιαγιά του Σπύρου πεθαίνει, ενώ είναι άρρωστη πάνω από ένα χρόνο, κι όμως έχει αντέξει. Ο Φώτης αποχαιρετά το κανάλι για να πάρει μία συνέντευξη στη Ρόδο, αφού το κανάλι έχει πλέον μεγαλώσει. Τέλος, η Ζουμπουλία μετακομίζει σε ένα σπίτι πάνω απο αυτό της Μαριλενας, ενώ αυτή νομίζει ότι θα πάει στο χωριό της. Στην πορεία, η Θεοπούλα ακολουθεί τη Σοφία και πεθαίνει, ενώ η παρέα ανακαλύπτει το μυστικό της Αμαλίας. Η Αμαλία είχε πεθάνει στο αεριπορικό δυστύχημα μαζί με τους συγγενείς και τους κοντινούς ανθρώπους της παρέας κι εμφανίστηκε ως άγγελος για να τους βοηθήσει. Μετά από καιρό, η Ντάλια έχει αποκτήσει 2 παιδιά μαζί με τον Αλέξη και παραμένει στην Ελλάδα. Η Αγγέλα πιάνει δουλειά σε εταιρία της Ντάλιας και όλοι περνούν καλά τη ζωή τους. Η ιστορία τελειώνει με την παρέα των πέντε στη θάλασσα.

Πρόσωπα

Σύμφωνα με τον σεναριογράφο, οδηγός για τη δημιουργία των πέντε πρωταγωνιστών αποτέλεσαν οι διαφορετικές πιθανές αντιδράσεις στο φόβο. Ο καθένας ανάλογα με το χαρακτήρα του αντιδρά ή δεν αντιδρά, διαφορετικά στις δύσκολες καταστάσεις. Αυτό το στοιχείο είναι που βοήθησε καθοριστικά τους Πέντε στην εξιχνίαση του μυστηρίου. Ακολουθεί ο κατάλογος και τα βιογραφικά των φανταστικών χαρακτήρων (πρωταγωνιστών και δευτεραγωνιστών) της σειράς Στο Παρά 5.

Αντιδράσεις και δημοφιλία

Όταν ο σεναριογράφος παρέδωσε τα πρώτα κείμενα της σειράς στους υπευθύνους του καναλιού, εκείνοι δεν έμειναν ευχαριστημένοι από το πόνημα του Καπουτζίδη. Επιστρατεύθηκε άλλος γνωστός σεναριογράφος για να "χτενίσει" το σενάριο, αλλά και πάλι δεν υπήρχε μεγάλη αισιοδοξία στο κανάλι.
Επίσης, να σημειωθεί πως ο αρχικός ρόλος της Ντάλιας ήταν μια γυναίκα ηλικίας 50-55 ετών που θα υποδύονταν η Κάτια Δανδουλάκη, η οποία όμως είχε κλείσει στον ίδιο σταθμό την καθημερινή σειρά Βέρα στο δεξί. Η Σμαράγδα Καρύδη δεν ήταν επιθυμητή από τον Γιώργο Καπουτζίδη, αλλά μετάνιωσε πολύ σύντομα.
Οι πρώτοι τίτλοι της σειράς ήταν: Τα μάτια σας δεκατέσσερα, Πού μπλέξαμε..., Και τώρα τρέξτε, ώσπου να καταλήξει ο ηθοποιός Αργύρης Αγγέλου στον τελικό τίτλο.
Στις τηλεοπτικές σεζόν 2005-06 και 2006-07 καθίσταται πρώτη σε δημοφιλία και θεαματικότητα τηλεοπτική σειρά (της τάξης του 60%-65% σύμφωνα με την AGB Hellas), ξεπερνώντας ακόμα και την πρόσφατη επιτυχία του Καφέ της Χαράς.
Λόγω του σεναρίου, έχει προκαλέσει έντονο ενδιαφέρον, συζητήσεις και θεωρίες σχετικά με την εξιχνίαση του μυστηρίου, ενώ κατά την εποχή της αρχικής προβολής της είχε δημιουργηθεί μεγάλη κοινότητα πιστών τηλεθεατών, on-line κοινότητες και ομάδες συζητήσεων, φαινόμενο γνωστό σαν cult television, που ως τότε υπήρχε κυρίως για ξένες παραγωγές.
Τελικά, η τεράστια επιτυχία της σειράς, χάρισε στον Καπουτζίδη και τη Μακρυπούλια τη θέση των παρουσιαστών για τις εκπομπές πριν του διαγωνισμού Γιουροβίζιον 2006, αλλά και τη θέση των σχολιαστών κατά τον διαγωνισμό.
Πολλοί φανατικοί τηλεθεατές, για ευνόητους λόγους, είχαν τότε αντιδράσει σχετικά αρνητικά στο γεγονός ότι η σειρά από ένα σημείο και μετά έγινε δεκαπενθήμερη από εβδομαδιαία, το οποίο εξηγήθηκε τότε από τις πρόσθετες υποχρεώσεις του σεναριογράφου - ηθοποιού κατά τον πρώτο κύκλο, αλλά και από τις συνεχιζόμενες επαναλήψεις ακόμα και στον δεύτερο.
Ηθοποιοί της σειράς, κρατώντας τα στοιχεία και την ιδιότητα του χαρακτήρα που υποδύονται, έχουν παρουσιάσει διάφορες διαφημίσεις, όπως της αλυσίδας Carrefour (Ντάλια, Γιαγιάδες), Electronet (Ντάλια) ή της τηλεφωνίας ΤΙΜ  μετέπειτα WIND (όλη η παρέα).

Μουσική

Η πλειονότητα των μουσικών κομματιών που ακούγονται στη σειρά, είναι από άλλες ταινίες επιτυχίες του αμερικάνικου κινηματογράφου. Παρόλο που πολλά από αυτά μουσικά κομμάτια χρησιμοποιήθηκαν, δεν έγινε ποτέ καμιά αναφορά στους τίτλους της σειράς.
Το βασικό θέμα των τίτλων αρχής της σειράς αποτελεί το τραγούδι Ήμουν άγγελος του Τσάρλυ σε στίχους του Δημήτρη Ιατρόπουλου και μουσική του Renato Favilli το οποίο ερμηνεύει η Δανάη Φαβίλλη. Το κομμάτι, αν και του 1981, και έχοντας βραβευτεί στην γειτονική Βουλγαρία (Φεστιβάλ Σόφιας), ταυτίστηκε με την επιτυχία της σειράς, με αποτέλεσμα λίγους μήνες μετά την έναρξή της να ακούγεται σε μαγαζιά της Ελλάδας και να βρίσκεται ψηλά στις πωλήσεις των δισκοπωλείων. 
Ενδεικτικό επίσης της επιτυχίας της σειράς είναι η δημιουργία επανεκτελέσεων (remixes) από φανατικούς θαυμαστές με ατάκες αγαπημένων ηρώων της σειράς (π.χ. Θεοπούλα).
Επίσης, σε πρόσφατο επεισόδιο η Αμαλία της σειράς ηχογραφεί τραγούδι και γυρίζει βιντεοκλίπ με πρωταγωνίστριες τις γιαγιάδες Σοφία και Θεοπούλα. Το τραγούδι αυτό (Φιλί Φιλί με Λυτρώνεις), τραγουδισμένο με τη γνωστή προφορά της Αμαλίας, έχει σημειώσει μεγάλη επιτυχία στους ραδιοφωνικούς σταθμούς, ενώ κυκλοφορεί ευρέως και από εφαρμογές FTP ή σε κινητά μέσω bluetooth. Τους στίχους του τραγουδιού έχει γράψει ο Γιώργος Καπουτζίδης.

Επεισόδια

Η σειρά έκανε πρεμιέρα την Δευτέρα 26 Σεπτεμβρίου 2005 από τους δέκτες του MEGA Channel και ολοκληρώθηκε σε 2 κύκλους στις 18 Ιουνίου 2007, και οι τηλεθεάσεις ήταν οι πιο υψηλές των 2 αυτών σεζόν. Αρχικά ήταν εβδομαδιαία και ύστερα έγινε διεβδομαδιαία, προς απαγοήτευση όμως των τηλεθεαστών. Η διάρκεια κάθε επεισοδίου ήταν 45 λεπτά. Για τις ανάγκες κάποιων επεισοδίων, οι πρωταγωνιστές έχουν μεταφερθεί σε διάφορα σημεία (π.χ. Μύκονος, Αχλαδοχώρι Σερρών, κλπ).